次韻端叔題余所藏山谷茶詩尾
作者：周紫芝
朝代：宋

paragraphs: 翰林門生兩蒼璧，似是天人人不識。
學得黄初五字詩，不作人間萬錢食。
晚向江頭看藥欄，花前一笑聊開顔。
自言千載司玉局，尚記橋山分省宿。
今朝玉乳打團龍，昨夜新詩刻紅燭。
我識風流李元禮，人物流中有涇渭。
平生漫刺不浪持，晚得龍門略相似。
詩成袖手初相羊，便識從來錦作腸。
夢回却誦矞雲句，彷彿官焙聞餘香。
從今下客牛馬走，問字不妨時載酒。